
נוסח לא מתוקן

מושב ראשון
פרוטוקול מס'
מישיבת ועדת הכספים

יום שני, כ"ה אלול התשס"ו (18 בספטמבר 2006),  שעה : 09:00
סדר היום: החלת ערבות מדינה להלוואות לעסקים קטנים בצפון על עסקים בבעלות חיילי מילואים ששירתו במילואים בתקופת הלחימה בלבנון
נכחו:
חברי הוועדה:

יעקב ליצמן – היו"ר

חיים אורון

רוברט אילטוב

אלחנן גלזר

יצחק וקנין

שי חרמש

דוד טל

שלי יחימוביץ

ראובן ריבלין

מוזמנים:
אילנית ורנר – ראש תחום ערבויות מדינה, משרד האוצר

עו"ד מיכל עקביה – לשכה משפטית, משרד האוצר

עו"ד ערן יוסף – לשכה משפטית, משרד הביטחון

צביה דורי – מנהלת מינהל ומימון, משרד התמ"ת

אבנר ורד – יו"ר ועדת אשראי, הרשות לעסקים קטנים ובינוניים

בועז רדאי – מנהל איגוד הבנקים

שחף רוזנבוים – בנק לאומי

דוד אביטל – מנהל אשראי, בנק לאומי

איתן רגב – אגף לקוחות עסקיים, בנק דיסקונט

חזקיה ישראל – התאחדות התעשיינים

בועז מקלר – מ.א. ערבה תיכונה וחבל איילות

ייעוץ משפטי:  אפרת קוצ'ינסקי
מנהל הוועדה: טמיר כהן

רשמת פרלמנטרית: שושנה מקובר

החלת ערבות מדינה להלוואות לעסקים קטנים בצפון על עסקים בבעלות חיילי מילואים ששירתו במילואים בתקופת הלחימה בלבנון

היו"ר יעקב ליצמן:

בוקר טוב, רבותי. אני פותח את הישיבה. הסעיף הראשון הוא: החלת ערבות מדינה להלוואות לעסקים קטנים בצפון על עסקים בבעלות חיילי מילואים ששירתו במילואים בתקופת הלחימה בלבנון.

מי מייצג את הממשלה?

אילנית ורנר:

אנחנו מבקשים להאריך את ערבות המדינה עד 31 באוקטובר. בנוסף, אנחנו מבקשים, בהתאם להחלטת הממשלה, להחיל את כתב ערבות המדינה הזה על חיילים ששירתו בצו 8 בתקופת הלחימה.

ערן יוסף:

רק לתקן: החלטת הממשלה עליה האוצר מסתמך מדברת גם על קריאה של מתנדבים וגם על קריאה לשירות מילואים – מה שנקרא קריאה חריגה, ולא רק בצווי 8. לכן אני מציע שההחלטה תתייחס לכל--

היו"ר יעקב ליצמן:

אתה מבין שאילנית לא טעתה; היא פשוט לא רצתה.

אילנית ורנר:

לא – לכל אלה ששירתו - - - 

היו"ר יעקב ליצמן:

אז את אומרת שאת מסכימה.

ערן יוסף:

אני מציע שההחלטה תתייחס לחיילי מילואים זכאים, כהגדרתם בהחלטת הממשלה, ואז אנחנו מכוסים.

ראובן ריבלין:
אני רוצה לנצל את ההזדמנות של הדיון הזה כדי לציין דבר שהתעורר בבוקר אצל אותם עוסקים בעסקים קטנים: צריך לבקר את הממשלה כאשר היא לא עושה דבר כפי שהיא צריכה. אבל בפירוש, כאשר הגיעה אלינו אותה בקשה לאשר את התקנות, צויין בצורה חד-משמעית שפיצוי אוגוסט יהיה גדול יותר על מנת לעשות צדק גם עם יולי. היום באים אותם אנשים, וטוענים כאילו באוגוסט הפיצוי רב יותר, ושצריך להשוות את פיצוי יולי לפיצוי אוגוסט. 

לעצם הענין, אני לא נכנס לוויכוח אתם. אני רק רוצה לציין בצורה חד-משמעית: כאשר מר מצא ואנשיו הופיעו בפנינו, הם ציינו במפורש – וקיבלנו זאת – שפיצוי אוגוסט צריך להיות גדול יותר, על מנת לפצות גם על יולי. כלומר, צריך לראות את אוגוסט ויולי כממוצע וכפיצוי שבא לתת מענה לשני החודשים גם יחד. 

היו"ר יעקב ליצמן:

אני מצטרף לכל מילה שאמר. שמעתי את זה היום, וזה אפילו הפריע לי. מעבר לענין, אתה צודק. דבר אחד חסר לי: שנחזור לענינים שלנו – מה מצב ההלוואות. 

אילנית ורנר:

מנתונים שהצלחתי להשיג, עד היום ניתנו יותר מ-850 הלוואות, בהיקף של יותר מ-50 מיליוני ש"ח. אלה ההלוואות שניתנו עד ה-15 בבנקים שהצלחתי לתפוס. 

היו"ר יעקב ליצמן:

אין לי נתונים כדי שאוכל להשוות. אני לא יודע אם זה טוב או לא. 

אילנית ורנר:

יחסית לצפי שלנו זה נמוך, אבל זה עדיין מעל 850 עסקים.

היו"ר יעקב ליצמן:

מישהו יודע כמה עסקים קטנים יש?

חזקיה ישראל:

79 אלף.

ראובן ריבלין:
מי קיבל הכי הרבה ומי קיבל הכי פחות?

אילנית ורנר:

מאיזו בחינה? איזה בנק נתן הכי הרבה?

ראובן ריבלין:
לא, מהי ההלוואה הגבוהה ביותר שאושרה, ומהי ההלוואה הנמוכה ביותר שאושרה. כי 850 עסקים ו-50 מיליוני ש"ח – ייתכן שרק העסקים הגדולים ביקשו.

אילנית ורנר:

זה ממוצע של 60 אלף ש"ח. 

ראובן ריבלין:
אם כך, זה בסדר. 

אבנר ורד:

האוצר מבקש להאריך עד 31 באוקטובר, ואני מבקש להאריך עד דצמבר. אסביר: תהליך של הכנסת קרן חדשה הוא תהליך מסורבל מאוד וקשה בתוך הבנקים, וגם תהליך לבעלי עסקים לקבל החלטות – לעשות או לא לעשות. נכון להיום, יש בעיות בשטח. מעשית, לא הוקם שום גוף או שום מערכת--

חיים אורון:

אולי תוכל לפרט אלו בעיות יש בשטח? 

אבנר ורד:

יש בעיות בעיקר סביב הנושא של ה-30%--

היו"ר יעקב ליצמן:
אדוני, אינני בטוח שמותר לנו – ביקשתי לבדוק אם זה אפשרי לפי נוסח החוק. נקבל תשובה תוד זמן קצר. אני מבין את הבקשה שלך, אבל היועצת המשפטית כאן בודקת לנו אם זה אפשרי מבחינה חוקית. 

חיים אורון:

אבל הוא אומר שיש קשיים בביצוע – בואו נשמע מהם הקשיים.

אבנר ורד:

זה לא ניתן לביצוע ברגע זה, כי זה כרוך בהסכם בין האוצר לבנקים לגבי 70% ערבות מדינה ו-30% שאנשים צריכים להביא. מה שכן ניתן לשפר הוא שהאוצר יפרסם בעיתונות בצורה ברורה את תנאי ההלוואה על פרטיה. זה חשוב מאוד. לא עושים מערכת טובה ויפה כזאת בלי שמפרסמים אותה. שנית, אני מבקש שהאוצר יקבע איזשהו פורום או כתובת, שאנשים שמתמודדים עם בעיות יכולים לפנות אליה, מכיוון שיש הרבה בעיות. 

היו"ר יעקב ליצמן:
למה אדוני לא יכול לפרסם לבד?

אבנר ורד:

כל דבר כרוך בתקציב. אין לי תקציב לכך.

היו"ר יעקב ליצמן:
אדוני מייצג את הרשות לעסקים קטנים. אם כן, יכולה הרשות לעסקים קטנים יכולה לפרסם שהממשלה – קרי, הבנקים – נותנת הלוואות לעסקים קטנים. מה מפריע לך לפרסם את זה?

אבנר ורד:

נראה לי שמן הדין, מי שעושה – ובמקרה הזה האוצר לקח את כל ההליכים לעצמו – יפרסם. 

ראובן ריבלין:
כמה אנשים הגישו בקשה?

היו"ר יעקב ליצמן:

היא לא יודעת את זה. זה הבנקים.

אילנית ורנר:

זה הבנקים.

אבנר ורד:

אני יכול לתת מידע, אם תרצו. במקביל, יש שתי קרנות פילנטרופיות, שהתאימו מיד עם פרוץ המלחמה את הצרכים והקלו את הדרישות. בכל קרן כזאת יש כמות כמעט זהה לכמות של המדינה. כלומר – גם בקרן קורת יש כ-700-800 מיליוני ש"ח, וגם בקרן האגודה להלוואות ללא ריבית יש סכום שמתקרב לכך. בקרן המדינה, בנושא הזה, עשינו את זה לאלפי עסקים. יש עסקים שנכון להיום לא יודעים עוד - - - והם מתעכבים בענין חודש-חודשיים נוספים. חשוב לאפשר עד סוף דצמבר לפחות.

ראובן ריבלין:
850 אושרו בסכום כולל של 50 מיליוני ש"ח. כמה בקשות עומדות כרגע לאישור?

אבנר ורד:

אני לא חושב שיש למישהו את הנתון הזה.

חיים אורון:

אם אינני טועה – כך לפחות הודיעו ברדיו – המלחמה נגמרה. אני לא מצליח להבין למה הרשות לעסקים קטנים אומרת שהעסק לא באוצר. הרי זה בדיוק מה שקרה לנו באלף מקומות אחרים: יש מערכת ממשלתית, ועומד בראשה אדם שלמיטב ידיעתי גם די מסור, אבל למעשה הוא מקבל מידע דרך מישהו וגופים פרטיים וכל הדברים האלה. היתה כאן החלטה, וג'קי מצא והשר אמרו שזה מסלול מרכזי בצד הפיצוי. כולנו אמרנו שלפעמים יש לעסקים יותר בעיות תזרים מאשר נזק בעיות נזק. הרושם הוא שאם זה 850 – נניח פי שלוש, 2,500 מתוך 60 אלף – אחת מהשתיים: או שסתם צעקתם זאב, כי אין בעיה, או שהכלי לא עובד. אתם מנהלים אותו, הוא בעל הבית. למה זה לא יכול לעבור--

היו"ר יעקב ליצמן:
האם פרסמו את האפשרויות? אם אני בעל עסק קטן בצפון, איך אני יודע על כך שאני יכול לקבל הלוואה? 

אילנית ורנר:

ברגעע שוועדת הכספים אישרה, פירסמנו הודעה בעיתונות.

היו"ר יעקב ליצמן:

באיזה עיתון?

אילנית ורנר:

הודעה לעיתונות. שנית, הבנקים מפיצים. אלה הלקוחות שלהם, ויש להם בעיה תזרימית. הבנקים הם אלה שבאים ללקוחות שלהם, ונותנים להם את האפשרויות שיש להם. בנוסף, הבנקים מציעים פתרונות נוספים, שייתכן שהלקוח מעדיף.

היו"ר יעקב ליצמן:
גברתי, אבקש לראות מודעה אחת לדוגמה – אם נוכל לקבל בפקס. 

ראובן ריבלין:
לא היתה מודעה – היו הודעות לעיתונות.

היו"ר יעקב ליצמן:
הודעות לעיתונות זה שום דבר. אני רוצה שזה יצליח בחודש הזה. אני רוצה שזה יצליח. זה חייב להצליח. אני רוצה לראות מה פרסמתם. 

ראובן ריבלין:
יש כאן דבר מוזר – יש עשרות אלפי עסקים קטנים, ופחות מאחוז אחד או אחוז ורבע - - - אין ספק שכתוצאה מכל הידיעות בחדשות ובעיתונות, 50% לפחות יודעים על כך. 

היו"ר יעקב ליצמן:
האם גבירתי מוכנה להאריך את זה מעבר לחודש ימים, כפי שביקשה הרשות לעסקים?

אילנית ורנר:

ראשית, המדד שלנו הוא המדד של השר, והוא הקובע – עד סוף אוקטובר, לפי מה שהשר ביקש. מבחינה אישית, אני לא חושבת שצריך להאריך את זה עד סוף דצמבר. אני חושבת שהקרן הזאת איננה קרן שנועדה לעזור לעסקים קטנים באופן - - - אלא מבחינה תזרימית היום. אני מאמינה שעד סוף אוקטובר הם יקבלו את הפיצוי שלהם. הלוואות לעסקים קטנים יש בקרן לסיוע לעסקים קטנים. 

היו"ר יעקב ליצמן:

מתי זה התחילו?

אילנית ורנר:

באמצע אוגוסט. 

היו"ר יעקב ליצמן:

בהנחה שבחצי הראשון של החודש לא היה כלום - - - 

אילנית ורנר:

מאריכים את זה בחודש וחצי נוסף. 

היו"ר יעקב ליצמן:

בהארכה שאתם מאריכים כרגע, 70% מהימים הם לא ימי עבודה. חגים זה חגים.

חיים אורון:

ראשית, אני מעונין להאריך. אני לא מבין ממה פוחדים האוצר. יותר מכך: אני חושב שהעסק לא עובד, ומישהו צריך להסביר מדוע. 

היו"ר יעקב ליצמן:
אתה לא צודק. פשוט לא היה זמן.

חיים אורון:

שיבוא מישהו מהשטח, ויסביר שלא באו משום שלא היה זמן. 

ראובן ריבלין:
חיים צודק במאה אחוז.

בועז רדאי:

ראשית, הנתונים שלנו קצת שונים. בנק הפועלים - - - ואנחנו לבד נתנו למעלה מ-600 הלוואות. לכן, קשה לי להניח שזה 200. יכול להיות שאספת מידע לא מכל הבנקים. נכון לאתמול, נתנו יותר מ-600, והסכום הממוצע של הלוואה עמד על כ-50 אלף ש"ח. אני יכול לומר את דעתי, מהזווית שלנו, למה לוקחים פחות: ראשית, צריך להסתכל על התקופה. הרבה מאוד עסקים נותנים צ'קים בשוטף 30, 60 ו-90, ואת ה"ברוך" הם יראו בעוד חודש-חודשיים. לא רואים אותו היום. אדם שנתן צ'ק ביולי לספק שלו, הצ'ק נפדה בספטמבר, אוקטובר, נובמבר. 

חיים אורון:

אז בוודאי צריך להאריך.

בועז רדאי:

אני לא מביע עמדה; שאלת שאלה, ואני רק אומר לך למה עדיין לא רואים.

התשובה השניה נוגעת לפרסום: אנחנו – ואני מדבר רק בשם הבנק שאני עובד בו – מפרסמים את זה הרבה מאוד, במסגרת מכלול שלם של מוצרים שאנחנו נותנים ללקוחות קו העימות ולאנשי כוחות ביטחון. בנוסף, אנחנו עושים הרבה מאוד פניות יזומות, ולא מחכים. בכל סניף עושים עשרות ומאות פניות יזומות. האמת היא שאין ביקוש גדול מדי.

היו"ר יעקב ליצמן:
בועז, אתה צריך לענות: האם אתם כבנקים מסכימים להאריך.

בועז רדאי:

אל תשאל אותי כבנקים, כי אסור לי לענות לך. אחרת יגידו שאנחנו-- אני יכול לענות כבנק הפועלים: אין לנו בעיה עם כל הארכה, כפי שתחליט הוועדה באישור שר האוצר. אבל אני לא חושב שזה ישנה, כי את רוב הקהל הפוטנציאלי שפנינו אליו – מיצינו 80-90% מהאנשים שפנינו אליהם והצענו להם-- 
דוד טל:
אתה אומר שה"ברוך" יהיה בעוד חודש-חודשיים.

בועז רדאי:

אני אומר שאפשר להאריך בעוד חודש-חודשיים, אבל מעבר לזה – כבר שמעתי בקשות להאריך עד סוף השנה – שוב, אין לי התנגדות, אבל שלא תצפו שבחודש דצמבר תראו פתאום אלפי - - - 

היו"ר יעקב ליצמן:
רבותי, על דעת חברי הכנסת כולם, לפני שאנחנו מאשרים את ההארכה אבקש שתבדקי אם אפשר לעשות את זה לחודש נוסף. אפשר לעשות בדיקה. נעשה הפסקה, לא יקרה כלום.

אילנית ורנר:

השר בסינגפור.

היו"ר יעקב ליצמן:
ראשית, יש  טלפונים גם בסינגפור. שנית, אני לא בטוח שזה צריך להגיע עד השר.

מיכל עקביה:

אבל זו בקשה של השר שמונחת כאן. אדוני היושב-ראש, אולי אפשר להאריך את הבקשה שמונחת לפניכם כדי שהעסקים יוכלו להמשיך לקבל הלוואות בינתיים לפחות. אנחנו נעלה בפי השר את ההצעות שהציעה כאן הוועדה, ונראה אז. אבל שלכל הפחות בינתיים העסק ימשיך לפעול כי חבל לעצור את זה כרגע.

בועז רדאי:

אני מצטרף לבקשה. נכון להיום יש לנו כ-40-50 אישורים ביום. עד יום שישי אין יותר הלוואות. הקצב באמת קצת עלה.

היו"ר יעקב ליצמן:
אני לא חושב שאנחנו יכולים שלא לאשר. השאלה היא אם להמתין יום נוסף ולבחון את האפשרות להאריך את זה לחודש נוסף. אני לא חושב שאנחנו צריכים להתכנס לשם כך פעם נוספת. 

אילנית ורנר:

אנחנו לא נוכל להשיג את השר בסינגפור במשך חמש דקות - - -

היו"ר יעקב ליצמן:

אבל למה אני משוכנע שלא צריך להגיע עד השר?

מיכל עקביה:

אומרת היועצת המשפטית שהשר צריך לחתום על זה. 

אמנון כהן:
מה החלטת?

היו"ר יעקב ליצמן:
אני יכול לבקש מהן להביא מכתב. הרי שלא לאשר אני לא רוצה – התאריך הבא הוא יום שישי, אז צריך לאשר. אני יכול לבקש שהן יביאו לשר את בקשתנו, שלא ניתן מספיק זמן – יש חגים באמצע וצריך חודש נוסף מעבר לזה שאתם מבקשים.

אפרת קוצ'ינסקי:

אתה יכול לקבל החלטה כמו בפעם נוספת – בפעם הקודמת אישרתם, והחלטתם שזה יובא לדיון בפני הוועדה לשם הארכה. זו ההחלטה של הפעם הקודמת.

היו"ר יעקב ליצמן:
רבותי, אני מביא להצבעה את החלת ערבות מדינה להלוואות לעסקים קטנים בצפון. זו הארכה מהערבות הקודמת, לפי מכתב השר, שכתב אליי ב-13 באוגוסט 2006.

אין מכתב חדש של השר?

מיכל עקביה:

זה המכתב.

היו"ר יעקב ליצמן:

אם כן, מהם השינויים מהפעם הקודמת?

מיכל עקביה:

זו הרחבה לחיילי מילואים, כפי שציינה אילנית בפתח הדברים.

היו"ר יעקב ליצמן:
לפי החלטת הממשלה. אנחנו נצביע על כך. בנוסף, אני מבקש שתעבירו לשר את הבקשה שלנו – לאור החגים שיש באמצע, ואני מבין שבנק הפועלים כאן מסכים ובהנחה שהבנקים האחרים יסכימו – שתביאו לנו פניה נוספת. 

מי בעד ירים את ידו.

ה צ ב ע ה

בעד אישור הבקשה – פה אחד

הבקשה נתקבלה.

היו"ר יעקב ליצמן:

אושר. תודה רבה, הישיבה נעולה.


הישיבה ננעלה בשעה  09:26.
